《塾楼春集次日和儿辈韵》
宋代·卫宗武

伊耆嘘至和，薰播弥大地。
有声沸候禽，有色衒名卉。
丽景接川原，浩万历岁几。
于时不得乐，夫人自暴弃。
卑官徒劳人，忆昔续宾戏。
继忝隶部曹，厕迹於朝市。
未几乘汉鄣，归来从绮里。
誓当守衡茅，不复问行李。
方开陶径荒，遽惊周室燬。
时艰慨适逢，身存良自喜。
筑庐傍山栖，视家如客邸。
虽存蓬荜居，似为燕雀芘。
兹辰薄游衍，携友忘汝尔。
书楼舒远眺，林芳犹蜕委。
麦陇连蔬畦，青黄错成绮。
野色入杯棬，山光浮屐底。
阳春艳欲流，霁景浩无际。
献酬乐佳宾，续广赖吾子。
朝来补吟事，粗不忝诗礼。
顾余八十叟，忘我忘忘世。
醺余扶杖归，笑语喧童稚。
斯游固已适，未足穷乐意。
九峰苇可杭，相望在尺咫。
忧先天下忧，乐岂果在是。
忧乐存诸心，尚堪追禊事。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。